A védett területek típusai: A védett területek nagyságuk, jelentőségük és jogi besorolásuk alapján lehetnek: nemzeti parkok, tájvédelmi körzetek, természetvédelmi területek.

Nemzeti parkok: nagy kiterjedésű, nemzetközi paramétereknek is megfelelő, a "külföld" számára is fontos, többértékű (földtani-, víztani-, növénytani-, tájképi-, kultúrtörténeti értékű) területek, melyeket a tudományos kutatás és az ismeretterjesztés egyaránt hasznosít. Az első területet 1939-ben helyezték védelem alá, azóta mintegy 1415-tel bővült a védett természeti területek és értékek listája. Ezek a területek az ország területének valamivel kevesebb, mint egytizedét teszik ki.

Hortobágyi (1973)

Kiskunsági (1975)

Bükki (1977)

Aggteleki (1985)

Fertő-Hansági (1991)

Duna-Dráva (1996)

Körös-Maros (1997)

Balatoni (1997)

Duna-Ipoly (1997)

Őrségi (2007. január óta nem önálló)

Hortobágyi Nemzeti Park

Hazánk első nemzeti parkja. Nagy része legelő, szikes puszta. Kisebb erdőfoltok, mocsarak, halastavak, szántók és kunhalmok színezik területét. A park feladata a puszta jellegzetes természeti- és kultúrtörténeti értékeinek aktív védelme.

Bükki Nemzeti Park

A hegység legértékesebb, elsősorban a magasabban fekvő részeit óvja. Védett értékei: földtani értékek: ókori- és középkori palák, mészkövek, karsztformák vízrajzi értékek: karsztvíz, vízesések, tavak, patakok; botanikai értékek: hegyi bükkösök és rétek, karsztbokorerdők, szurdokerdők, sziklagyepek; zoológiai (állattani) értékek: havasi cincér, pisztráng-félék, vízi rigó, holló, fekete gólya, haragos sikló, denevér-félék, vadmacska; kultúrtörténeti emlékek: ősember lakta barlangok, földvárak, kővárak, őskohó.

Kiskunsági Nemzeti Park

Nem egybefüggő, ún. mozaik park. Részei:

* Lakitelek - Tőserdő (Holt-Tisza)
* Kiskun puszta (Apaj)
* Fülöpszállás, Szabadszállás, környéki szikes tavak
* Fülöpházi homokbuckák
* Kolon-tó, Kargala mocsár nádasai, rétjei
* Bócsa, Bugac

Aggteleki Nemzeti Park

Elsősorban a világhírű Baradla-barlang védelmére jött létre, így főleg földtani értékekben gazdag (üledékes kőzetek, karsztjelenségek, karsztformák). Jelentősek vízrajzi (Lófő-forrás, Ménes-patak, Vörös-tó); növénytani (tornai vértő, kakasmandinkó, kockás liliom); állattani (aggteleki vakrák, bajszos sármány, denevér-félék) értékei is. Legnagyobb barlangjai: Baradla-, Béke-, Szabadság-, Kossuth-, Vass Imre-, Meteor- és a Rákóczi-barlang.

Tájvédelmi körzetek: esetében az adott táj, tájegység komplex bemutatása, megőrzése a cél. Ilyenek például: a Tihanyi-félsziget, Ság-hegy, Ócsa területe.

Természetvédelmi területek: helyi, vagy országos jelentőségű kisebb objektumok (fa, forrás, láp, hegyoldal, kőfejtő, stb.).

Fontos a védett területek látogathatóságát ismerni. Ha szabadon látogatható, akkor csak a viselkedés szabályait írják elő. Ha a látogathatóság korlátozott, akkor az alábbi megszorítások lehetnek:

térbeli (szigorúan védett területre tilos bemenni, csak vezetővel látogatható ...)

időbeli (pl. a költési idő alatt nem látogatható...)

létszámbeli (barlangi túra létszáma, madárleshely befogadó képessége)

közlekedés módjára (gyalogosan, csónakkal, lóháton, autóval...)

belépődíj (arborétum, vadrezervátum...)

a korlátozó intézkedések kombinációja is előfordulhat